
PARLAMENTUL ROMÂNIEI

CAMERA DEPUTAŢILOR

          COMISIA PENTRU ÎNVĂŢĂMÂNT,                                                            COMISIA PENTRU BUGET,                                                           

             ŞTIINŢĂ, TINERET ŞI SPORT                                                                         FINANŢE ŞI BĂNCI                                           

                  Bucureşti, 18 mai 2006                                                                                 Bucureşti, 18 mai 2006                                   
                             Nr.29/116                                                                                                           Nr.22/217                                

Raport comun

asupra proiectului de Lege pentru acordarea unui ajutor financiar cadrelor didactice în vederea achiziţionării de cărţi sau programe pe suport electronic, necesare îmbunătăţirii calităţii activităţii didactice (Pl-x 242/2006)

1. În conformitate cu prevederile art.95 din Regulamentul Camerei Deputaţilor, republicat, şi cu adresa Pl-x nr. 242/5.04.2006, Comisia pentru învăţământ, ştiinţă, tineret şi sport şi Comisia pentru buget, finanţe şi bănci au fost sesizate spre dezbatere, în fond, cu proiectul de Lege pentru acordarea unui ajutor financiar cadrelor didactice în vederea achiziţionării de cărţi sau programe pe suport electronic, necesare îmbunătăţirii calităţii activităţii didactice. Proiectul de Lege a fost avizat de către Comisia juridică, de disciplină şi imunităţi, precum şi de către Consiliul legislativ. De asemenea, Comisia a avut în atenţie şi punctul de vedere exprimat de Guvernul României.

Proiectul de Lege porneşte de la premisa că trebuie sprijinită îmbunătăţirea calităţii actului didactic în contextul noilor tendinţe ale învăţământului european şi al perspectivei integrării în Uniunea Europeană. Astfel de prevederi se regăsesc în legislaţiile naţionale europene (de exemplu, Ungaria, Slovacia). Prin acest proiect de lege se doreşte dezvoltarea unui mecanism eficient pentru accesul rapid şi direct al cadrelor didactice la cunoştinţele specifice din specializarea didactică respectivă. Sumele estimate a fi alocate pentru implementarea acestui proiect de lege sunt acceptabile şi pot fi justificate în contextul în care există obligaţia legală de creştere a finanţării sistemului de învăţământ. 

2. În raport de obiectul şi conţinutul său, proiectul de lege face parte din categoria legilor ordinare.
3. La dezbaterea proiectului de Lege au participat, în conformitate cu prevederile art.51 şi art.52 din Regulamentul Camerei Deputaţilor: d-l Josef Koto, secretar de stat, din partea Ministerului Educaţiei şi Cercetării,  şi d-l Angel Tîlvăr, senator, în calitate de autor al proiectului de Lege. 

4.Propunerea legislativă a fost adoptată de Senat în şedinţa din 27 martie 2006.

5. La lucrări au fost prezenţi  39 deputaţi, din totalul de 53 membri ai celor două Comisii reunite. Raportul a fost adoptat în şedinţa din 17 mai 2006, cu  23 voturi pentru, 9 voturi împotrivă şi 7 abţineri.

6. Camera Deputaţilor este cameră decizională. În urma dezbaterii, Comisiile propun adoptarea proiectului de Lege, cu următoarele modificări:

I. Amendamente admise

	Nr.

crt.
	Text adoptat de Senat
	Text propus de Comisie

(autorul amendamentului)
	Motivarea amendamentelor propuse

	1.
	Titlul Legii:

Lege pentru acordarea unui ajutor financiar cadrelor didactice în vederea achiziţionării de cărţi sau de programe educaţionale pe suport electronic, necesare îmbunătăţirii calităţii activităţii didactice
	Titlul Legii: Lege privind stimularea achiziţionării de cărţi sau  de programe educaţionale pe suport electronic, necesare îmbunătăţirii calităţii activităţii didactice, în învăţământul preuniversitar 

Amendament: deputat Mircea Puşcă
	Pentru o mai corectă corelare cu fondul proiectului de lege şi pentru a specifica segmentul de învăţământ avut în vedere

	2.
	Art.1. - Se acordă un ajutor financiar cadrelor didactice titulare şi/sau suplinitoare din învăţământul preuniversitar, în vederea achiziţionării de cărţi sau de programe educaţionale pe suport electronic, necesare îmbunătăţirii calităţii activităţii didactice.
	Art.1. - Se acordă un ajutor financiar cadrelor didactice titulare şi/sau suplinitoare calificate din învăţământul preuniversitar, în vederea achiziţionării de cărţi sau de programe educaţionale pe suport electronic, necesare îmbunătăţirii calităţii activităţii didactice.

Amendament: deputat Ecaterina    
               Andronescu
	Trebuie specificate, clar, categoriile de cadre didactice care beneficiază de acest ajutor

	3.
	Art.2. – Ajutorul financiar prevăzut la art.1. se acordă anual, la solicitarea cadrelor didactice, şi reprezintă echivalentul în lei a 100 de euro, calculat la cursul de schimb valutar, comunicat de către Banca Naţională a României la data emiterii instrumentului/documentului de plată. 
	Art.2. - Ajutorul financiar prevăzut la art.1. se acordă anual, la solicitarea cadrelor didactice, şi reprezintă echivalentul în lei a 100 de euro, calculat la cursul de schimb valutar.

Amendament: deputat Petru Andea
	Nu este necesară ultima parte a frazei.

	4.
	Art.3. – Cadrele didactice beneficiare ale ajutorului financiar vor primi de la unităţile de învăţământ unde sunt încadrate documentele necesare în vederea valorificării acestui ajutor.
	Text nemodificat
	

	5.
	Art.4. – În termen de 12 luni de la primirea documentului prevăzut la art.3, beneficiarii ajutorului financiar vor face dovada achiziţionării cărţilor sau a programelor educaţionale pe suport electronic, în caz contrar urmând să returneze documentele necesare valorificării ajutorului care face obiectul prezentei legi.
	Se elimină

Amendament: deputat Ferenc Asztalosz
	Prevederile articolului sunt de nivelul metodologiei care urmează a fi elaborată, conform art.7.

	6.
	Art.5. – Sumele necesare acordării ajutorului financiar se asigură de la bugetul de stat, prin Ministerul Educaţiei şi Cercetării.
	Text nemodificat
	

	7.
	Art.6. – Nu beneficiază de prevederile prezentei legi cadrele didactice pensionare, cele cu studii medii şi studenţii care lucrează în învăţământul preuniversitar.
	Se elimină

Amendament: deputat Ferenc Asztalosz
	În art.1 sunt precizate categoriile de cadre didactice care beneficiază de ajutorul financiar. În mod logic, articolul este redundant şi nu se justifică.

	8.
	Art.7. – În termen de 30 de zile de la data intrării în vigoare a prezentei legi, Ministerul Educaţiei şi Cercetării şi Ministerul Finanţelor Publice vor elabora norme metodologice de aplicare a acesteia, care vor fi aprobate prin hotărâre a Guvernului.
	Text nemodificat
	

	9.
	Art.8. – Prezenta lege se aplică începând cu data de 1 ianuarie 2007.
	Art.8. – Prezenta lege intră în vigoare la 1 ianuarie 2007
	Uzanţă legislativă


Preşedinte,                                                                     Preşedinte,

Lia Olguţa Vasilescu                                                        Mihai Tănăsescu

                                                                                                                                                           Consilieri:

                                                                                                                                                          Ioan Ianoş

                                                                                                                                                         Alexandru Onete

